32011D0474
L 196/1
SLUŽBENI LIST EUROPSKE UNIJE
ODLUKA VIJEĆA
od 12. srpnja 2011.
o zaključivanju Protokola o mogućnostima ribolova i financijskom doprinosu predviđenima Sporazumom o partnerstvu u području ribarstva između Europske zajednice i Republike Sejšela
(2011/474/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 43,. u vezi s člankom 218. stavkom 6. točkom a,
uzimajući u obzir prijedlog Europske komisije,
uzimajući u obzir suglasnost Europskog parlamenta,
budući da:
(1)
Vijeće je 5. listopada 2006. usvojilo Uredbu (EZ) br. 1562/2006 o sklapanju Sporazuma o partnerstvu u području ribarstva između Europske zajednice i Republike Sejšela (1) (dalje u tekstu „Sporazum o partnerstvu”). Protokol o mogućnostima ribolova i financijskom doprinosu predviđen je Sporazumom te mu je priložen. Protokol prestaje važiti 17. siječnja 2011.
(2)
Europska unija dogovorila je s Republikom Sejšelima (dalje u tekstu „Sejšeli”) novi Protokol Sporazuma o partnerstvu u području ribarstva kojim se plovilima Europske unije dopuštaju ribolovne mogućnosti u vodama pod suverenitetom i u nadležnosti Sejšela vezano uz ribolov (dalje u tekstu „Protokol”).
(3)
Po završetku pregovora, Protokol je parafiran 3. lipnja 2010. te je izmijenjen razmjenom nota 29. listopada 2010.
(4)
U skladu s Odlukom Vijeća 2010/814/EU (2), Protokol je potpisan 20. prosinca 2010. u ime Unije te se privremeno primjenjuje.
(5)
Protokol bi trebalo zaključiti,
DONIJELO JE OVU ODLUKU:
Članak 1.
Protokol o mogućnostima ribolova i financijskom doprinosu predviđenima Sporazumom o partnerstvu u području ribarstva između Europske zajednice i Republike Sejšela ovime se odobrava u ime Unije (3).
Članak 2.
Predsjednik Vijeća u ime Zajednice daje obavijest iz članka 14. Protokola (4).
Članak 3.
Ova Odluka stupa na snagu na dan objave u Službenom listu Europske unije.
Sastavljeno u Bruxellesu 12. srpnja 2011.